Der er naturligvis en del mennesker, der lige nu priser sig lykkelige for, at de har stået kontant med nogle penge, i stedet for at være investeret i de værdipapirer, som er faldet i år.
Rent faktisk er det altid godt at have kontanter til rådighed. Dels bør man have en buffer til uforudsete udgifter på for eksempel én til to månedslønninger efter skat.
Og derudover bør man lade de kontanter, som skal bruges inden for de næste tre års tid, blive stående kontant. Også selvom der lige nu er negative renter.
Det ændrer dog ikke ved, at historien klart viser, at det kan betale sig at investere de penge, som kan stå investeret i minimum tre til fem år. Naturligvis er der ingen garantier, men ved at stå kontant over en lang periode er man til gengæld helt sikker på at miste købekraft af pengene.
Og derfor er det min klare anbefaling, at hvis du har en lang tidshorisont med pengene, så er dette bestemt ikke et dårligt tidspunkt at gå ud i værdipapirmarkedet. Og gerne sprede pengene ud over nogle brede fonde, så du mindsker din risiko.
Camilla Schjølin Poulsen